**Apelul POR/14/2/1/Consolidarea poziției pe piața a IMM-urilor în domeniile competitive identificate în SNC și PDR-uri (2.1.A - Microîntreprinderi)**

**Notă de interpretare a unor prevederi din ghidul specific**

**Depunerea cererii de finanțare**

În conformitate cu prevederile din Ghidul specific, cererile de finanțare se transmit exclusiv prin intermediul aplicației electronice MySMIS.

Dintre anexele la cererea de finanțare, declarațiile date în nume propriu de către reprezentantul legal al solicitantului (declarația privind eligibilitatea TVA, declarația de eligibilitate, declarația privind încadrarea în categoria IMM, declarația de angajament) trebuie să fie semnate obligatoriu de către acesta.

Celelalte anexe (spre exemplu, documente constitutive, situații financiare, documente cadastrale) pot fi semnate de către o persoană împuternicită în acest sens, de către reprezentantul legal al solicitantului.

Aplicația electronică MySMIS nu permite momentan identificarea electronică a **cetățenilor străini nerezidenți**, astfel încât transmiterea unei cereri de finanțare de către un solicitant al cărui reprezentant legal este un cetățean străin nerezident nu ar fi posibilă.

În acest caz, AMPOR consideră acceptabilă și conformă cu cerințele ghidului specific, transmiterea (depunerea) unei cereri de finanțare de către persoana împuternicită (care se poate identifica electronic în cadrul MySMIS), **cu condiția ca declarațiile în nume propriu (anexe la cererea de finanțare) să fie întocmite și semnate electronic (prin aplicarea unei semnături electronice vizibile) de către reprezentantul legal al solicitantului, înainte de semnarea electronică și încărcarea acestora în MySMIS, de către persoana împuternicită**. Anexarea, la cererea de finanțare, a actului de împuternicire rămâne o condiție obligatorie, conform prevederilor ghidului specific.

**Atenție!** Interpretarea de mai sus este valabilă doar în cazul entităților ai căror reprezentanți legali sunt cetățeni străini nerezidenți, respectiv care nu au posibilitatea de a se identifica electronic în MySMIS, potrivit procedurii specifice.